Святлана Куль-Сяльверстава: 17 верасня - двухсэнсоўная дата. Яе можна святкаваць як дзень узяднання нацыі. З іншага боку - гэтае ўзяднанне выглядала як перавод двух братоў з розных вязніц у адну, пры тым найгоршую з двух. Я б не раіла святкаваць. Проста адзначаць. Эдуард Мазько (беларускі гісторык і паэт, які заўчасна памёр у 2011 годзе) высунуў у свой час канцэпцыю, што Заходняя Беларусь у міжваенны перыяд стала абшарам нацыятворчага працэсу, фармавання адрознай ад БССР беларускай субкультуры. Працэс быў цяжкі і пакутны, бо адбываўся ў неспрыяльных умовах ціску з боку польскай дзяржавы. Але ён ішоў, што нельга сказаць пра усходнія нашыя землі пасля знішчэнняў 1927-37 гг. Каб не 17 верасня, мы маглі б сёння мець уласны Львоў у постаці Гародні і іншы ўзровень нацыянальнай свядомасці.